**ПРИПРЕМА ЗА ЧАС БРОЈ 29**

|  |  |
| --- | --- |
| **Наставна тема** | **Извођење музике** |
| **Наставна јединица** | Музичко стваралаштво: компоновање на задати текст |
| **Циљ часа** | Да ученици компонују песму на задати текст. |
| **Очекивани исходи на крају часа** | На крају часа ученик ће бити у стању да:   * разуме у којој лествици компонује песму; * зна да подели речи на слогове; * служи се изабраним инструментом при компоновању * уме да изведе песму по нотама певањем и свирањем. |
| **Наставне методе** | Дијалошка, метода рада са нотним текстом. |
| **Наставна средства** | Уџбеник за 6. разред, страна 40-42. |
| **Облици рада** | Фронтални, групни, рад у паровима |
| **Међупредметно повезивање** | Српски језик. |

**ТОК ЧАСА**

|  |
| --- |
| **Уводни део часа (5 минута)** |
| Ученици уз помоћ наставника уписују своје име у линијски систем у музичкој игри *Прочитај шта пише* и изводе написано гласом и на клавијатури*.*  Наставник најави наставну јединицу. |
| **Главни део часа (30 минута)** |
| Наставник обнови са ученицима Ге-дур лествицу. Наставник обнови са ученицима свирање лествице на клавијатури. Наставник покаже мелодијску вежбу у Ге-дур лествици и изведе је са ученицима парлато, затим певањем и свирањем на клавијатури. Уз помоћ наставника ученици смисле литерарни текст за вежбу и дају јој назив. Ученици уписују слогове речи испод нотног текста вежбе.  Уз помоћ наставника ученици анализирају литерарни текст рецитације *Мало другачији поглед на магарца*. Ученици одређују форму песме: строфична или песма са рефреном. Уз помоћ наставника, ученици бирају тонски род и лествицу у којој ће компоновати песму за задати текст. Ученици уз помоћ наставника деле речи на слогове. Ученици започињу компоновање користећи комбинацију тонова из нотног записа свог или имена друга/другарице. Ученици дају предлоге за компоновање, а наставник записује на табли.  Ученици поправљају делове композиције уз помоћ наставника и усклађују мелодију са записом у изабраној лествици. Ученици уз помоћ наставника свирај мелодију створене песме у апликацији *My piano/Мој клавир* илина металофону и поправљају делове који им се не допадају. Ученици одређују ознаке за темпо и динамику.  Ученици свирају и певају песму, коју су заједнички створили. Наставни прати извођење песме на клавиру. Наставник даје ученицима хамер са нацртаним линијским системима да упишу песму, означе творца стихова и композитора, који је у овом случају њихово одељење. Ученици украшавају хамер цртежом.  Ученици постављају готов хамер на пано. |
| **Завршни део часа 10 минута** |
| Наставник поставља питања ученицима:   1. Како одредити лествицу у којој ће песма бити компонована? 2. Шта је строфична песма? 3. Које ознаке уписујемо у нотни текст новостворене песме?   На крају следи још једно извођење песме *Мало другачији поглед на магарца* у фронталном облику рада уз пратњу наставника на клавиру. |