**ПРИПРЕМА ЗА ЧАС БРОЈ 21**

|  |  |
| --- | --- |
| **Наставна тема** | **Човек и музика. Слушање музике.** |
| **Наставна јединица** | Најзначајнији представници ренесансне вокалне музике |
| **Циљ часа** | Упознавање са стваралаштвом два најзначајнија композитора 16. века – Палестрине и Ласа – и уочавање сличности и разлика |
| **Очекивани исходи на крају часа** | На крају часа ученик ће бити у стању да:   * Разуме ком времену припада стваралаштво Палестрине и Ласа * На примерима дела Палестрине и Ласа разуме појмове усвајане на претходном часу: полифонија, имитација, хомофонија, доминација вокалне музике * Разуме везу која постоји између архитектуре и музике која се изводи у том простору на примеру изгледа Цркве Светог Марка у Венецији |
| **Наставне методе** | Демонстрација, дијалошка. |
| **Наставна средства** | Уџбеник за 6. разред, страна 94–95 |
| **Облици рада** | Фронтални, групни |
| **Међупредметно повезивање** | Историја, географија, ликовна уметност, српски језик. |

**ТОК ЧАСА**

|  |
| --- |
| **Уводни део часа (5 минута)** |
| Разговор о променама које наступају у 15. веку у италијанској уметности. Обнављање шта су главне одлике ренесансе и музике у епохи ренесансе. Израда хронолошке ленте 15. и 16. века на којој се уписују имена најзначајнијих поменутих стваралаца 15. века (Жоскен, око 1440–1521, Окегем око 1410–1497, Данстабл, oкo 1390–1453). Најава наставне теме. |
| **Главни део часа (30 минута)** |
| Представљање два најзначајнија композитора 16. века. Кроз разлике које међу њима постоје добро се може објаснити богатство разноликости уметности 16. века.  На хронолошкој ленти уписују се њихове године рођења и смрти, са објашњењем да то нису подаци које треба учити, већ их упознати да ми се разумели међусобни односи, ко коме претходи, ко се на кога надовезује, посебно указати на симболику 1594. године када умиру два највећа представника те епохе (без нетачног податка да је тад изведена прва опера *Дафне* који се може наћи у многим нашим уџбеницима, она је вероватно изведена 1597. године и у сваком случају је не треба са овим повезивати). Подстаћи ученике да како упознају имена и дела других представника ренесансне музике на ленти уписују где им је место у хронологији.  На слушним примерима објаснити оно што треба да буде уочено: полифонију, карактеристичне форме (не инсистирати да се науче сви ставови мисе одмах, напамет, већ их усвајати поступно, како се слушају поједине композиције). Са Палестрином усвојити да је први став мисе *Кирије елеисон/Господе помилуј.* Повезати са знањима из историје о реформацији и контрареформацији, објаснити у чему се огледа мајсторство Палестринине композиционе технике.  Представљањем основних података везаних за Ласа истаћи друге битне одлике епохе: богатство жанрова и форми у његовом опусу и појава нових ренесансних облика: мадригали, француске и немачке песме, музика за позоришне комаде и дворски балет. Проверити да ли ученици знају шта се под тим појмом подразумева, објаснити да су током средњег века плесови неговани претежно у народу, а да ће ренесанса управо у Италији донети нову форму стилизоване дворске игре, одакле ће бити пренета у Француску где се рађа савремени балет.  Посебну пажњу посветити повезивању ефекта еха (и уопште двохорског стила као претече концертантног мишљења) са унутрашњом конструкцијом Цркве Светог Марка у Венецији и постојањем два брода на којима су стајале групе музичара и међусобно „разговарале“. |
| **Завршни део часа 10 минута** |
| Систематизација знања везана за ренесансу у музици: одлике музичког језика, одређење појмова вишегласје, полифонија и хомофонија. Ренесансни облици: миса, мотет и мадригал. Главни представници. |