**ПРИПРЕМА ЗА ЧАС БРОЈ 5**

|  |  |
| --- | --- |
| **Наставна тема** | **Човек и музика. Слушање музике. Музички инструменти. Извођење музике** |
| **Наставна јединица** | Световна музика средњег века |
| **Циљ часа** | Упознати световну музичку традицију средњег века; разумети у којим приликама је извођена световна музика и какав је њен однос према духовној традицији; упознати песме, жанрове и облике, као и инструменте на којима је ова музика извођена |
| **Очекивани исходи на крају часа** | На крају часа ученик ће бити у стању да:   * Разуме улогу световне музике у средњем веку * Зна називе световних музичара на различитим подручјима * Зна изглед и звук карактеристичних инструмената * Разуме значај и путеве развоја вишегласја у Западној Европи. |
| **Наставне методе** | Демонстрација, дијалошка |
| **Наставна средства** | Уџбеник за 6. разред, стране 79–82 |
| **Облици рада** | Фронтални, групни |
| **Међупредметно повезивање** | Историја, географија |

**ТОК ЧАСА**

|  |
| --- |
| **Уводни део часа (5 минута)** |
| Разговор о томе којим друштвеним слојевима је била намењена црквена музика средњег века? Ко су били њени творци? Ко су били извођачи? Да ли се музицирало на дворовима? Да ли су кметови имали своју музичку традицију? |
| **Главни део часа (30 минута)** |
| Наставник објашњава шта је то световна музика, у којим приликама се изводила, на основу чега данас знамо како је та музика изгледала. Како су се називали путујући музичари-забављачи и чиме су се бавили. По чему се од њихове праксе разликује витешка музика трубадура, трувера и минезенгера која се развијала од 11. до 13. века? Наставник пита одакле им је познато име Адама де ла Ала? Представља им песму о Робину и Мерион. Песма се учи по деловима и на крају изводи на начин на који је записана, може и са инструменталном пратњом (удараљке). На овом примеру се показују разлике између Западне духовне и световне традиције: основа су стихови, а не прозни текст; постоје понављања што није било својствено грегоријанскоим коралу; слободнији покрет мелодије, више скокова; савремени запис је метрички одређен, постоји сродност ритмичких фигура које се појављују, што долази од тадашњег начина записивања ритма (још не постоји савремено нотно писмо), приликом извођења световних песама често су коришћени и инструменти.  Наставник представља жичане инструменте харфу, лауту и фидулу, објашњава начин на који се на њима свирало. Звук лауте и харфе и начин свирања инструмента показује на слушним примерима.  Наставник представља средњовековне дувачке инструменте и удараљке. Објашњава два основна типа свирала и разноврсност ударачког инструментаријума. Наставник објашњава звучне примере у вези са средњовековном народном музиком и разговара о томе у којим приликама су могли бити организовани добошари.  Наставник објашњава како су оргуље дошле у Европу, анализира ликовни прилог (изглед оргуља, место где се свира, друштвени слој којем припадају људи приказани на слици). На видео примерима представља харди-гарди и никелхарфу. |
| **Завршни део часа 10 минута** |
| На хронолошком стаблу означава се епоха трубадура (квадрат друге боје) и са два правоугаоника паралелно постојање духовне и световне традиције. Наставник поставља питања:   1. Како се све зову путујући музичари-забављачи? 2. Ко су били трубадури, трувери и минезенгери? 3. Који инструменти се користе у средњем веку? 4. Каква је била улога световне музике у средњем веку? |