**ПРИПРЕМА ЗА ЧАС БРОЈ 10**

|  |  |
| --- | --- |
| **Наставна тема** | **Извођење музике.** |
| **Наставна јединица** | Певање старе енглеске песме по слуху *Зелени рукави* |
| **Циљ часа** | Певање песме у такту шест осмина по слуху на страном језику. |
| **Очекивани исходи на крају часа** | На крају часа ученик ће бити у стању да:   * разуме текст на енглеском језику, * изведе песму певањем по слуху, * разуме време у коме је песма настала. |
| **Наставне методе** | Демонстрација, дијалошка, метода рада певања по слуху. |
| **Наставна средства** | Уџбеник за 6. разред, страна 30. |
| **Облици рада** | Фронтални, групни. |
| **Међупредметно повезивање** | Енглески језик. |

**ТОК ЧАСА**

|  |
| --- |
| **Уводни део часа (5 минута)** |
| Наставник покаже ученицима слике из времена Шекспира на којима су приказани: гардероба, архитектура, ентеријер. Ученици описују својим речима слике: 1) начин облачења људи у то доба 2) упоређују архитектуру са данашњим начином градње, коментаришу уређење простора у кућама, док их наставник информише о тадашњи правилима понашања људи. Уз помоћ наставника ученици одређују ком времену одговарају прикази на сликама. Наставник потврди да се ради о давно прошлом времену и објасни време у коме је живео чувени писац В. Шекспир. Наставник објасни да је Шекспир за своје позоришне представе користио музику и најави наставну јединицу. |
| **Главни део часа (30 минута)** |
| Наставник демонстрира традиционалну енглеску песму *Зелени рукави* која се певала у Шекспирово време и изведе је на енглеском језику. Наставник прочита литерарни текст песме и заједно са ученицима преведе стихове на српски језик. Ученици понове како се нове речи изговарају на енглеском језику и чују од наставника њихово значење. Наставник протумачи ученицима тематику текста.  Наставник упева ученике: прва вежба у легату, а друга у стакату.  Наставник демонстрира прву фразу, а ученици понове. Наставник обраћа пажњу ученицима на певање два тона на један слог. Наставник показује фразу по фразу, а ученици понављају. Наставник захтева певање у темпу и са динамиком. Наставник подели ученике на три групе. Свака група пева строфу, а рефрен певају сви ученици заједно. |
| **Завршни део часа 10 минута** |
| Наставник поставља питања ученицима:   1. У које време је настала песма *Зелени рукави*? 2. О чему говоре стихови песме?   На крају следи још једно извођење песме *Зелени рукави* у фронталном облику рада уз пратњу наставника на клавиру. |