**ПРИПРЕМА ЗА ЧАС БРОЈ 4**

|  |  |
| --- | --- |
| **Наставна тема** | **Човек и музика. Слушање музике. Извођење музике.** |
| **Наставна јединица** | Духовна музика средњег века |
| **Циљ часа** | Разумевање одлика духовне музике средњег века; упознавање терминологије којом се опредељују одлике вокалних напева (псалмодично и мелизматично, силабично и мелизматично, антифоно и респонзоријално); упознавање са одликама и музиком византијске и грегоријанске традиције |
| **Очекивани исходи на крају часа** | На крају часа ученик ће бити у стању да:   * Практично демонстрира псалмодичан и мелизматичан начин певања на изабрани текст * Разуме хронологију и значај који је за музику имала подела на Источно и Западно римско царство, као и блискост и прожимања која постоје, нарочито у почетку, као и значење 1054. године и Велике шизме * Познаје кључне одлике духовне музике Византије, уочава разлике између два записа напева *Агиос о Теос*, разуме шта су понављања и варирана понављања; пева напев *Агиос о Теос* * Познаје одлике грегоријанске традиције и пева грегоријански напев по нотном тексту. |
| **Наставне методе** | Демонстрација, дијалошка |
| **Наставна средства** | Уџбеник за 6. разред, стране 74–78 |
| **Облици рада** | Фронтални, групни |
| **Међупредметно повезивање** | Историја, географија |

**ТОК ЧАСА**

|  |
| --- |
| **Уводни део часа (5 минута)** |
| Обнављање градива везаног за средњи век, нарочито разумевање хронологије ране хришћанске уметности, њених корена и одлика. Најава наставне теме. |
| **Главни део часа (30 минута)** |
| Објашњење појмова псалмодични и мелизматични, антифоно и респонзоријално певање. Затим слушање примера једног византијског и једног грегоријанског напева на којима се препознају карактер напева и видови извођења. На изабрани текст (препорука да буде духовног, молитвеног карактера) импровизовати кратак напев на псалмодичан, а затим мелизматичан начин (три ученика). Изабрати најлепши па га изводити антифоно и респонзоријално.  Провера знања из историје: подела Римског царства на Источно и Западно, оснивање Византиона (Константинопоља, данас Цариград, Истамбул), географска локација. Пад Западног (476) и пад Источног царства (1453) – провера на хронолошком стаблу да ли су све године уписане, допуне. Разговор о мозаику из предворја Северних врата Аје Софије (ко су Јустинијан и Константин).  Упознавање са одликама византијске музике: 1. блискост царске и духовне власти (може се поменути Његош у Црној Гори); 2. питање језика (у почетку латински, затим грчки, везе са античком традицијом, познавање и изучавање античких рукописа); 3. вокална и једногласна (објашњење схватања једногласја не као нечег што је једноставно у односу на вишегласје, већ напротив, као највишег захтева за јединством – славити Господа једним гласом – колико је то тешко постићи?); 3. упознавање једног од значења појма **канон** који није карактеристичан само за музику – анализирати примере употребе речи – и подсетити се значења речи канон као музичка форма у којој се гласови сустижу) 4. појам *Осмогласника*, објашњење како изгледа књига, да и данас постоји као основа појања на богослужењу и да су код нас најчешће коришћени Мокрањчеви и Станковићеви записи осмогласника који се до тада у српској православној традицији преносио усменим путем.  Објашњење веза између коптске и српске православне традиције на примеру песме *Свети Боже/Агиос о теос.* Слушање примера, а затим анализа нотног текста у првом, па другом нотном примеру. Означавање разлика: почетак и крај су најсличнији (крај је идентичан), унутрашње формуле су минимално вариране, али кључни тонови напева су у оба примера исти. Објашњење да приликом усменог преношења напева постоји пракса њиховог варирања, али да се окосница мелодија чувала кроз миленијуме постојања. Певање песме (индивидуално, групно).  Објашњење токова развоја у Западној традицији, значај грегоријанског корала, објашњење зашто и како је настао. Обратити пажњу на различито означавање сродне карактеристике мелодије – термини псалмодично и силабично. Објашњење других битних одлика Западне традиције: 1. усмено преношење до 9. века; 2. развој различитих облика (секвенце, тропе, литургијска драма); 3. појава вишегласја у 9. веку; 4. употреба инструмената у обреду (оргуље донете из Византије у 8. веку, најава да ће се о оргуљама учити у овом разреду).  Слушање напева *Деум верум* да би се демонстрирао начин појаве вишегласја, сугерисати ученицима да покушају да замисле тренутак када се у обреду први пут појавило коришћење двогласа, да сами замисле да нису у учионици, већ у некој древној романској цркви дебелих зидова, малих прозора, осветљеној свећама, како би доживели архаични и мистични звук напева у двогласном кретању.  На нотном примеру *Патер ностер* анализирати одлике грегоријанског напева. Уз помоћ наставника певати напев. |
| **Завршни део часа 10 минута** |
| Обновити да ли су ученици усвојили значење свих нових појмова и утврдили појмове антифоног и респонзоријалног певања. Урадити допуне хронолошког стабла. |