**ПРИПРЕМА ЗА ЧАС БРОЈ 27**

|  |  |
| --- | --- |
| **Наставна тема** | **Извођење музике** |
| **Наставна јединица** | Ритмичка фигура синкопа |
| **Циљ часа** | Извођење песама са синкопом. |
| **Очекивани исходи на крају часа** | На крају часа ученик ће бити у стању да:   * изведе синкопу * пева и свира песму по нотама која садржи синкопу * разуме како настаје синкопа * повеже звучну са нотном сликом песме * дискутује о садржају литерарног текста * анализира нотни текст. |
| **Наставне методе** | Демонстрација, дијалошка, метода рада са нотним текстом. |
| **Наставна средства** | Уџбеник за 6. разред, страна 34-35. |
| **Облици рада** | Фронтални, групни |
| **Међупредметно повезивање** | Српски језик |

**ТОК ЧАСА**

|  |
| --- |
| **Уводни део часа (5 минута)** |
| Наставник обнови са ученицима бројалицу *Ко-ла-чи* која садржи триолу. Ученици изведу и речима опишу ритмичку фигуру триолу.  Наставник најави наставну јединицу. |
| **Главни део часа (30 минута)** |
| Наставник демонстрира шаљиву народну песму *И мама и тата* певањем и свирањем. Наставник захтева од ученика да опишу речима ритам песме. Ученици описују речима како доживљавају ритам. Наставник објасни тематику стихова песме и научи ученике да је пеавају по слуху. Наставник покаже нотни текст песме *И мама и тата* и објасни ритмичку фигуру синкопу. Наставник покаже у уџбенику осминску, четвртинску и шеснаестинску синкопу. Ученици анализирају нотни текст песме *И мама и тата,* изводе парлато и певају по нотама уз тактирање.  Наставник покаже нотни текст песме *Мајчице* у уџбенику и захтева да ученици кажу у којој лествици је компонована. Наставник објасни ученицима тематику литерарног текста песме. Ученици анализирају нотни тект песме *Мајчице*, заокруже тактове у којима је дата синкопа. Ученици изводе песму парлато, а затим певају по нотама уз тактирање. Ученици певају песму са текстом уз клавирску пратњу наставника. Наставник подели ученицима ритмичке инструменте (кастањете) без одређене висине тона. Ученици се поделе на три групе: прва изводи ритам на инструменту, друга група изводи јединицу бројања на инструменту, а трећа група пева песму Мајчице. Ученици замене улоге по групама. |
| **Завршни део часа 10 минута** |
| Наставник поставља питања ученицима:   1. Како настаје синкопа? 2. Како се изводи синкопа? 3. Где се јавља теза код синкопе?   На крају следи још једно извођење песама *И мама и тата и Мајчице* са циљем да се час заврши у веселој и пријатној атмосфери. |