**ПРИПРЕМА ЗА ЧАС БРОЈ 23**

|  |  |
| --- | --- |
| **Наставна тема** | **Музички инструменти. Човек и музика. Слушање музике.** |
| **Наставна јединица** | Музички инструменти са диркама: оргуље. |
| **Циљ часа** | Упознавање са клавијатурним инструментима уопште и оргуљама |
| **Очекивани исходи на крају часа** | На крају часа ученик ће бити у стању да:   * Познаје комплексност грађе оргуља и препознаје карактеристичан звук оргуља |
| **Наставне методе** | Демонстрација, дијалошка. |
| **Наставна средства** | Уџбеник за 6. разред, стране 100–101 |
| **Облици рада** | Фронтални, групни |
| **Међупредметно повезивање** |  |

**ТОК ЧАСА**

|  |
| --- |
| **Уводни део часа (5 минута)** |
| Наставник подсећа на поделу инструмената у односу на начин добијања тона на удараљке, жичане и дувачке. Поставља питање којој групи инструмената припада клавир, а којој хармоника? Констатујући да први припада жичаним инструментима, а други дувачким, указује на нешто што је заједничко за ова два инструмента и објашњава да постоји још једна група инструмената који се називају клавијатурним, да се њени представници доста међусобно разликују и припадају различитим групама инструмената. Тако најављује наставну тему и обраду првог инструмента из ове групе: оргуља. |
| **Главни део часа (30 минута)** |
| На почетку наставник подсећа на преносне оргуље које су биле коришћене у Европи почев од 8. века и позива да се подсете слике на 82 страни уџбеника. Током векова инструмент је значајно усавршаван, добио је изузетно сложену грађу и данас је највећи и најкомплекснији у породици инструмената. Ту монументалност је добио у 17. и 18. веку. Оргуље се првенствено инструмент цркве, али у свету постоје и у концертним дворанама.  Представљајући грађу инструмента наставник инсистира на разумевању термина свираоник, клавијатура/мануал/педал, регистри, динамички ваљак, цеви и објашњава механизам настанка тона на оргуљама.  Многи сматрају да је врхунац музике за оргуље био у доба барока и да је Јохан Себастијан Бах најзначајнији међу композиторима оргуљске музике. Стога се управо на примеру једног од његови најчувенијих дела, *Токате и фуге у де-молу*, показује шта су одлике звука оргуља и какве могућности инструмента. Треба проверити шта ученицима значи име Јохана Себастијана Баха и постепено градити њихову свест да припада врхунцу барокне епохе, да је његово стваралаштво обележило прву половину 18. века, да га данас многи сматрају највећим, али да током живота није био славан и да је после смрти био готово заборављен, све док Феликс Менделсон није почетком 19. века извео његову *Пасију по Матеју* на концерту на којем је учествовало више од 400 музичара. У Бахово време извођачки апарат је био много скромнији и у Цркви Светог Томе у Лајпцигу где је провео последњих двадесетак година живота и рада, и где је и настала ова композиција, његов хор није бројао више од двадесетак чланова. Бах је био врстан оргуљаш, умео је и да поправља овај комплексни инструмент, и то његово извођачко мајсторство огледа се у овом његовом популарном делу. Такође на примеру Баха може се објаснити да је у оно време било уобичајено да музичари свирају више инструмената и да је он сам изврсно свирао и на другим клавијатурним инструментима – чембалу и клавикорду – као и на виолини и флаути.  На другом слушном примеру показује се да се на оргуљама могу изводити и транскрипције композиција написаних за друге инструменте, па чак и транскрипција композиције написане за соло виолину и гудачки оркестар са континуом. Може се упоредо пустити део снимка оригиналне верзије Вивалдијевог концерта, па упоређивати шта делује ефектније. Ученике подсетити на оно што су о Вивалдију учили у петом разреду и посебно обратити пажњу на хронологију: Вивалди је неколико година старији од Баха, али је живео краће. Истаћи да је он био један од композитора који су снажно утицали на Баха и да је Бах радио зналачке транскрипције бројних Вивалдијевих композиција за друге инструменталне саставе. |
| **Завршни део часа 10 минута** |
| Проверити да ли су ученици овладали терминима којима се описују оргуље као инструмент, да ли знају где се овај монументални инструмент најчешће налази и да ли познају неке концертне дворане које имају овај инструмент, а да није електронски (сала Московског конзерваторијума, на пример). Да ли могу да опишу какав утисак на њих оставља звук оргуља? |