**ПРИПРЕМА ЗА ЧАС БРОЈ 3**

|  |  |
| --- | --- |
| **Наставна тема** | **Човек и музика. Слушање музике.** |
| **Наставна јединица** | Средњи век: Основне карактеристике уметности средњег века. |
| **Циљ часа** | Увод у нову епоху у историји музике. Разумевање друштвено-историјског контекста развоја уметности у средњем веку; упознавање са основним одликама музике средњег века; доживљај и разумевање изабраних слушних примера |
| **Очекивани исходи на крају часа** | На крају часа ученик ће бити у стању да:   * Познаје основне одлике друштвено-историјског контекста развоја средњег века: посебно значај развоја хришћанске цивилизације као стуба развоја феудалног друштва у Европи * Има представу о развојним фазама и кључним историјским збивањима од значаја за развој музике * Познаје основне одлике музике средњег века: разликује значење појмова појање и певање; значај вокалне традиције, однос духовне и световне музике * Препознаје кључне одлике у слушним примерима и разуме значај појачке традиције и њену лепоту. |
| **Наставне методе** | Демонстрација, дијалошка |
| **Наставна средства** | Уџбеник за 6. разред, стране 71–73 |
| **Облици рада** | Фронтални, групни |
| **Међупредметно повезивање** | Историја, географија |

**ТОК ЧАСА**

|  |
| --- |
| **Уводни део часа (5 минута)** |
| Разговор о хронологији старог века, са акцентом на историји Рима и паду Рима. Обнова знања о развоју хришћанства (Милански едикт 313, Константин и Ниш, помен Музичког едикта који се бијенално одржава у Нишу и окупља претежно хорске ансамбле из целог света, различитих вероисповести), статус хришћанске вере и битне промене које су се догодиле. Најава наставне теме. |
| **Главни део часа (30 минута)** |
| Објашњење хронологије средњег века (појашњење шта значи 476. година као „симболичан почетак” средњег века, трајање, релативност горње границе). Обнова кључних појмова историје и провера да ли ученици знају шта значи феудални систем, које су прве средњовековне државе у Европи, шта је то Велика сеоба народа. Објашњење значаја хришћанства и његових извора (сиријска, коптска и јудејска традиција – провера просторне оријентације на географској карти света).  Слушање примера јеврејског богослужења као илустрације музичких корена хришћанске традиције (санимак из Јерусалима – молитва у доба пасхе). Анализа музичких одлика: карактер напева, начин певања, доминација значења текста, украси на крају сваке фразе). Објашњење значења празника Пасхе у јеврејској традицији.  Хронолошки оквири развоја уметности у средњем веку и разумевање до кад траје прва фаза развоја и какав је однос између уметности антике и средњег века. Објашњење да се ренесанса појављује у Италији у 15. веку, али да се на другим просторима Европе јавља касније.  Објашњење карактеристика музике средњег века. Истицање значаја **вокалне музике** и упознавање са различитим значењем термина појање и певање, које је својствено само српском језику, не постоји у другим. Разговор о томе кад и зашто се у народу појављује посебно појмовно одређење (ратари имају много термина чије прецизно значење не познаје сваки човек, свака професија има своју специфичну терминологију, да ли њихове баке и деке разумеју појмове везане за оно што им је блиско, компјутере и мобилне телефоне?). Објашњење какав је статус инструмената и најава да ће о томе бити речи у наредним лекцијама.  Слушање примера ортодоксног (православног, објашњење етимологије: орто – правилно, докса – мишљење, правоверно) напева. Уочавање одлика: једна мелодија углавном у поступном кретању (какав осећај буди скок кад се појави?). Уочити да се пева се пева на дуги држећи тон (исон), објашњење карактера напева – смиреност, спокој.  Објашњење значења година уписаних на хронолошком стаблу, симболике стабла као јединства, које има заједничке корене (треба допунити другим поменутим традицијама), симболике грана: подела на католичанство и протестантизам, постојање старих цркава и данас, гранање православља као трајан процес). |
| **Завршни део часа 10 минута** |
| Решавање постављеног задатка у вези са хронолошким стаблом. |